b'\n_START_ARTICLE_\nPagkababae\n_START_PARAGRAPH_\nAng pagkababae, peminidad, ugaling babae, o pagiging babae (Ingles: muliebrity, salitang hinango mula sa Latin na muliebris; womanhood, o femininity) ay isang pangkat ng mga katangian, mga kaasalan o pag-uugali, at mga gampanin na pangkalahatang may kaugnayan sa mga batang babae at kababaihang nasa wastong gulang na. Bagaman itinatag o nilikha ng lipunan, ang peminidad ay binubuo ng mga bagay-bagay na kapwa itinalaga ng lipunan at nilikha ng biyolohiya. Dahil dito, naiiba ito mula sa payak na kahulugan ng pambiyolohiyang kasarian na pambabae, bilang kababaihan, kalalakihan, at mga taong transhender na maaaring magpamalas ng mga katangiang peminino, katulad ng paglalarawang pagkabinabae (ng binabae) at kabaklaan (ng isang bakla). Kaya\'t ang pagkababae o pemininad ay isang neolohismo na kabaligtaran o kaya ay katambal ng pagkalalaki (birilidad) o kaya ng maskulinidad. Bukod sa pagbibigay ng kahulugan rito ng "pagiging babae" o "pagkababae", ito rin ay minsang nabibgyan ng kahulugan na may diwang "parang babae" (kung kumilos, sa kalinisan sa katawan, o manamit, bilang halimbawa). Minsan ding ginagamit ito bilang mapagtipong kataga para sa kababaihan._NEWLINE_Ang mga katangiang may kaugnayan sa peminidad ay kinabibilangan ng isang kasamu\'t sarian ng mga bagay na panlipunan at pangkultura, at kadalasang nagbabagu-bago ayon sa lokasyon at konteksto. Ang mga katangiang pangpag-uugali na itinuturing na peminino ay kinabibilangan ng kayumian, pagkabanayad, kalamyusan, empatiya (maunawain sa damdamin ng ibang tao), at sensitibidad (pagiging sensitibo). Ang kabaligtaran ng peminidad ay ang maskulinidad.'